धृतराष्ट्र के बुलाए जाने पर भीष्म पितामह ने कहा कि पाण्डवों से वैर-विरोध मुझे पसंद नहीं। मेरे लिए धृतराष्ट्र और पाण्डु के पुत्र समानरूप से प्रिय हैं। दोनों की रक्षा करना मेरा धर्म है। तुम सब पाण्डवों के साथ मेल-मिलाप करो और उन्हें आधा राज्य दे दो। जैसे तुम इस राज्य को अपने बाप-दादों का समझते हो, वैसे ही यह उनके भी बाप-दादों का है। दुर्योधन यह जो तुम अभी राजा बने बैठे हो, वह धर्म के विपरीत है। वास्तव में, तुमसे भी पहले वे राज्य के अधिकारी हैं। पाण्डवों के वारणावत में भस्म होने का जितना दोष तुम पर लगा, उतना पुरोचन पर नहीं। अब पाण्डव जीवित हैं, उन्हें उनका राज्य वापस कर अपने उपर का कलंक मिटा दो। आचार्य द्रोण ने भी भीष्म पितामह के वचनों पर अपनी सहमति जताई। अतः शीघ्र ही किसी प्रियवादी पुरुष को द्रुपद के यहाँ भेजकर द्रौपदी सहित पाण्डवों को सम्मान के साथ हस्तिनापुर बुलवाना चाहिए।